Motoris vas wat glo verkeersbeampte doodryArgieffoto: memyselfaneye (Pixabay) ŉ Motoris is in hegtenis geneem nadat hy na bewering ŉ verkeersbeampte raakgery en van die ongelukstoneel weggejaag het. Die voorval het Vrydag omstreeks 15:00 in Appèl buite Lebowakgomo in Limpopo gebeur. Volgens lt.kol. Moatshe Ngoepe, woordvoerder van die polisie, dui voorlopige inligting daarop dat ŉ 48-jarige verkeersbeampte aan diens langs die pad om verkeersoortreders vas te trek, probeer het om ŉ motor wat die spoedgrens oorskry het voor te keer. Die bestuurder het egter nie gehoor gegee nie, die verkeersbeampte raakgery en daarna van die toneel weggejaag. “Die ander verkeersbeampte wat saam met sy kollega was, het die motor agternagesit tot by Strydkraal waar die bestuurder in hegtenis geneem en aan die polisie oorgegee is,” het Ngoepe gesê. “Die slagoffers is dadelik na ŉ hospitaal gehaas waar hy later aan ernstige beserings beswyk het.” Volgens Ngoepe dui die polisie se voorlopige ondersoek daarop dat die bestuurder dronk was. ŉ Bloedtoets is gedoen voordat hy in hegtenis geneem is. Die oorledene se naam is later bekendgemaak as Masedi Mabusela wat verbonde was aan die verkeersdepartement van die Tubatse-Fetakgomo-munisipaliteit. Ngoepe het gesê die verdagte sal binnekort in die hof verskyn op aanklagte van strafbare manslag, tref-en-trap en dronkbestuur.